“ดาวโจนส์ฟิวเจอร์” เด้งกว่า 300 จุด ฟื้นหลังดิ่งหนัก
“ดาวโจนส์ฟิวเจอร์” เด้งกว่า 300 จุด ฟื้นหลังดิ่งหนัก ส่งสัญญาณาตลาดหุ้นวอลล์สตรีทจะฟื้นตัวขึ้นในคืนนี้ โดย ณ เวลา 20.06 น.ตามเวลาไทย ดัชนีดาวโจนส์ฟิวเจอร์บวก 361 จุด หรือ 1.12% สู่ระดับ 32,522.00 จุด
“ดาวโจนส์ฟิวเจอร์” เด้งกว่า 300 จุด ฟื้นหลังดิ่งหนัก ส่งสัญญาณาตลาดหุ้นวอลล์สตรีทจะฟื้นตัวขึ้นในคืนนี้ โดย ณ เวลา 20.06 น.ตามเวลาไทย ดัชนีดาวโจนส์ฟิวเจอร์บวก 361 จุด หรือ 1.12% สู่ระดับ 32,522.00 จุด
10 พ.ค. 2565

ผู้สื่อข่าวรายงานว่า ดัชนีดาวโจนส์ฟิวเจอร์พุ่งขึ้นกว่า 300 จุดในวันนี้(10พ.ค.65) บ่งชี้ว่าตลาดหุ้นวอลล์สตรีทจะฟื้นตัวขึ้นในคืนนี้ หลังดิ่งลงอย่างหนักวานนี้ โดย ณ เวลา 20.06 น.ตามเวลาไทย ดัชนีดาวโจนส์ฟิวเจอร์บวก 361 จุด หรือ 1.12% สู่ระดับ 32,522.00 จุด
สำหรับดัชนีดาวโจนส์ดิ่งลงกว่า 600 จุดวานนี้ ขณะที่ดัชนี S&amp;P 500 หลุดจากระดับ 4,000 จุดเป็นครั้งแรกในรอบกว่า 1 ปี โดยนักลงทุนพากันเทขายหุ้น ท่ามกลางความวิตกเกี่ยวกับเงินเฟ้อ รวมทั้งผลกระทบจากการที่ธนาคารกลางสหรัฐ (เฟด) เร่งปรับขึ้นอัตราดอกเบี้ย
โดยนักวิเคราะห์เตือนว่าเศรษฐกิจสหรัฐอาจเผชิญภาวะถดถอยหากเฟดเร่งปรับขึ้นอัตราดอกเบี้ย โดยเฉพาะในช่วงเวลาที่เศรษฐกิจกำลังเผชิญปัจจัยลบหลายประการ ซึ่งรวมถึงอัตราเงินเฟ้อสูง, ผลกระทบของสงครามรัสเซีย-ยูเครน และปัญหาห่วงโซ่อุปทานที่เป็นผลมาจากการแพร่ระบาดของโควิด-19
ทั้งนี้ FedWatch Tool ของ CME Group บ่งชี้ว่า ขณะนี้นักลงทุนให้น้ำหนัก 75% ที่เฟดจะปรับขึ้นอัตราดอกเบี้ย 0.75% ในการประชุมวันที่ 14-15 มิ.ย. ซึ่งเพิ่มขึ้นจากระดับ 19% เมื่อเดือนที่แล้ว
นอกจากนี้ ตลาดยังกังวลเกี่ยวกับการชะลอตัวของเศรษฐกิจจีน หลังจากรัฐบาลประกาศใช้มาตรการล็อกดาวน์เมืองสำคัญเพื่อสกัดการแพร่ระบาดของโควิด-19 โดยล่าสุดทางการจีนเปิดเผยว่า ยอดส่งออกของจีนเพิ่มขึ้นเพียง 3.9% ในเดือนเม.ย. ซึ่งเป็นการขยายตัวในอัตราต่ำสุดนับตั้งแต่เดือนมิ.ย.2563 และชะลอตัวลงอย่างมากจากเดือนมี.ค.ที่มีการขยายตัว 14.7%
นักลงทุนจับตาตัวเลขเงินเฟ้อของสหรัฐในวันพรุ่งนี้ ขณะที่นักวิเคราะห์คาดการณ์ว่าตัวเลขเงินเฟ้อดังกล่าวจะชะลอตัวลง หลังพุ่งแตะระดับสูงสุดในรอบกว่า 40 ปีก่อนหน้านี้
ทั้งนี้ กระทรวงแรงงานสหรัฐจะเปิดเผยดัชนีราคาผู้บริโภค (CPI) ซึ่งเป็นมาตรวัดเงินเฟ้อจากการใช้จ่ายของผู้บริโภค ประจำเดือนเม.ย.ในวันพรุ่งนี้เวลา 19.30 น.ตามเวลาไทย
นักวิเคราะห์คาดการณ์ว่า ดัชนี CPI ดีดตัวขึ้น 8.1% ในเดือนเม.ย. เมื่อเทียบรายปี แต่ต่ำกว่าระดับ 8.5% ในเดือนมี.ค. ซึ่งเป็นระดับสูงสุดนับตั้งแต่เดือนธ.ค.2524
นอกจากนี้ คาดว่าดัชนี CPI ปรับตัวขึ้น 0.2% เมื่อเทียบรายเดือน และต่ำกว่าระดับ 1.2% ในเดือนมี.ค.
ขณะเดียวกัน คาดว่าดัชนี CPI พื้นฐาน ซึ่งไม่นับรวมหมวดอาหารและพลังงาน ดีดตัวขึ้น 6.0% ในเดือนเม.ย. เมื่อเทียบรายปี ต่ำกว่าระดับ 6.5% ในเดือนมี.ค. ซึ่งเป็นระดับสูงสุดนับตั้งแต่เดือนส.ค.2525
นอกจากนี้ คาดว่าดัชนี CPI พื้นฐานปรับตัวขึ้น 0.4% เมื่อเทียบรายเดือน สูงกว่าระดับ 0.3% ในเดือนมี.ค.
ธนาคารกลางสหรัฐ (เฟด) สาขานิวยอร์กเปิดเผยผลสำรวจคาดการณ์เงินเฟ้อของผู้บริโภคสหรัฐประจำเดือนเม.ย. พบว่า ภาคครัวเรือนสหรัฐคาดว่าเงินเฟ้อจะชะลอตัวลงในช่วง 12 เดือนข้างหน้า
ทั้งนี้ ผลสำรวจกลุ่มตัวอย่างจาก 1,300 ครัวเรือนพบว่า ตัวเลขคาดการณ์เงินเฟ้อในระยะสั้นสำหรับช่วง 12 เดือนข้างหน้าลดลง 0.3% สู่ระดับ 6.3% ในเดือนเม.ย. จากการคาดการณ์ว่าราคาอาหารและพลังงานจะชะลอตัวลงในช่วงเวลาดังกล่าว
ก่อนหน้านี้ ตัวเลขคาดการณ์เงินเฟ้อในระยะสั้นสำหรับช่วง 12 เดือนข้างหน้าดีดตัวแตะ 6.6% ในเดือนมี.ค. ซึ่งเป็นระดับสูงสุดเป็นประวัติการณ์
ส่วนตัวเลขคาดการณ์เงินเฟ้อในระยะกลางสำหรับช่วง 3 ปีข้างหน้าเพิ่มขึ้น 0.2% สู่ระดับ 3.9% จากระดับ 3.7% ในเดือนมี.ค.